# Lausuntopyyntö

Sosiaali- ja terveysministeriö pyytää lausuntoanne luonnoksesta hallituksen esitykseksi vakuutusyhtiölain muuttamiseksi sekä eräiksi siihen liittyviksi laeiksi.

Luonnoksessa hallituksen esitykseksi muutettaisiin vakuutusyhtiölakia siten, että sääntely vastaa ns. Solvenssi II -direktiivin (2009/138/EY) muutosdirektiivin vaatimuksia. Muutosdirektiivi hyväksyttäneen ja tulee voimaan myöhemmin vuonna 2019. Muutosdirektiivin täytäntöönpanon määräaika on osittain hyvin lyhyt. Lisäksi Solvenssi II -direktiivin 77 d ja 138 artiklan täytäntöönpanoa on tarkoitus tarkentaa eräiden Euroopan komission esittämien havaintojen osalta.

Erityisesti esityksessä ehdotetaan tarkennettaviksi vakuutusyhtiölain säännöksiä Finanssivalvonnan ilmoitusvelvollisuudesta sisäisiä malleja ja niiden muutoksia koskevien hakemusten osalta sekä muutosdirektiivissä tarkoitettujen rajat ylittävien tilanteiden osalta. Esityksessä ehdotetaan lisättäväksi säännökset Finanssivalvonnan oikeudesta perustaa yhteistyöfoorumeita sekä oikeudesta osallistua sellaisten toimintaan muutosdirektiiviä vastaavalla tavalla. Lisäksi esityksessä ehdotetaan eräitä muutoksia volatiliteettikorjauksen laskemiseen sekä eräitä kansallisia muutoksia tasoitusmäärän tavoitemäärän laskemiseen sekä vakuutusmatemaatikon kelpoisuutta koskeviin vaatimuksiin.

Vakuutusten tarjoamisesta annetun Euroopan parlamentin ja neuvoston direktiivin (EU) 2016/97 mukaan vakuutus- ja jälleenvakuutusedustajalla on oltava ammatillisesta virheestä aiheutuvan korvausvastuun kattamiseksi koko unionin alueella voimassa oleva ammatillinen vastuuvakuutus tai muu vastaava vakuus. Direktiivissä säädetään myös tämän vastuuvakuutuksen vähimmäismääristä. Komissio on antanut keväällä 2019 delegoidun asetuksen, jonka nojalla tarkistetaan mainitun direktiivin vähimmäismääriä. Komission delegoitu asetus tulee voimaan myöhemmin vuonna 2019. Komission delegoidun asetuksen soveltamisen aloittamisen määräaika on hyvin lyhyt.

Esityksessä ehdotetaan tarkennettaviksi vakuutusten tarjoamisesta annetun lain säännöksiä vakuutusmeklarin vastuuvakuutuksen vähimmäismäärän yksityiskohdista muutettua vakuutusten tarjoamisesta annettua direktiiviä vastaavalla tavalla. Lisäksi ehdotetaan eräitä muita teknisiä tarkennuksia vakuutusten tarjoamisesta annettuun lakiin ja vakuutussopimuslakiin.

Muutoksia ehdotetaan tulemaan voimaan mahdollisimman pian.

Lausunto pyydetään jäsentämään hallituksen esityksen pykäläjärjestystä noudattaen. Lausunnossa pyydetään mahdollisuuksien mukaan arvioimaan myös lakimuutosten vaikutuksia.

Lausunto pyydetään antamaan vastaamalla lausuntopalvelu.fi -verkkosivustolla julkaistuun lausuntopyyntöön. Lausuntoa ei tarvitse lähettää erikseen sähköpostitse tai postitse. Kaikki lausunnot ovat julkisia ja ne julkaistaan lausuntopalvelu.fi:ssä.

Lausunnon antaakseen vastaajan tulee rekisteröityä ja kirjautua lausuntopalvelu.fi:hin. Tarkemmat ohjeet palvelun käyttämiseksi löytyvät lausuntopalvelu.fi:n sivuilta:

Ohjeet > Käyttöohjeet. Palvelun käyttöönoton ja käytön tukea voi pyytää osoitteesta lausuntopalvelu.om@om.fi.

Lausunto on annettava viimeistään perjantaina 27.9.2019.

Lisätietoja asiassa antavat neuvotteleva virkamies Juha Jokinen (puh. 029 51 63594) ja ylimatemaatikko Pertti Pulkkinen (puh. 029 51 63427), etunimi.sukunimi(a)stm.fi.

Ylijohtaja, osastopäällikkö Outi Antila

Neuvotteleva virkamies Juha Jokinen

LIITTEET

-Luonnos hallituksen esitykseksi vakuutusyhtiölain muuttamiseksi sekä eräiksi siihen liittyviksi laeiksi, sekä tiivistelmä ruotsiksi;

-Käännösluonnos Euroopan parlamentin ja neuvoston direktiiviksi (EU) 2019/XXX vakuutus- ja jälleenvakuutustoiminnan aloittamisesta ja harjoittamisesta annetun direktiivin 2009/138/EY (Solvenssi II), rahoitusvälineiden markkinoista annetun direktiivin 2014/65/EU sekä rahoitusjärjestelmän käytön estämisestä rahanpesuun tai terrorismin rahoitukseen annetun direktiivin (EU) 2015/849 muuttamisesta;

-Neuvoston asiakirja 11388/19, liitteenä komission asiakirja C(2019) 3448 final, Komission delegoitu asetus (EU) …/…, annettu 13.5.2019, Euroopan parlamentin ja neuvoston direktiivin (EU) 2016/97 muuttamisesta siltä osin kuin on kyse teknisistä sääntelystandardeista, joilla tarkistetaan ammatillisten vastuuvakuutusten sekä vakuutus- ja jälleenvakuutusedustajien taloudellisen kantokyvyn euromääräisiä vähimmäismääriä.

JAKELU

Oikeusministeriö

Työ- ja elinkeinoministeriö

Valtiovarainministeriö

Lainsäädännön arviointineuvosto

Suomen Pankki

Finanssivalvonta

Kilpailu- ja kuluttajavirasto

Akava ry

Elinkeinoelämän Keskusliitto EK ry

Suomen Ammattiliittojen Keskusjärjestö SAK

Toimihenkilökeskusjärjestö STTK ry

Finanssiala ry

Keskuskauppakamari

Kuluttajaliitto – Konsumentförbundet ry.

Kuluttajariitalautakunta

Luottomiehet-Kreditmännen ry

Osakesäästäjien Keskusliitto ry

Palta ry

Suomen Aktuaariyhdistys ry

Suomen Asianajajaliitto

Suomen Kiinteistöliitto

Suomen Kuntaliitto

Suomen Lakimiesliitto ry

Suomen pääomasijoitusyhdistys ry

Suomen tilintarkastajat ry

Suomen Yrittäjät ry

Taloushallintoliitto ry

Taloustoimittajat ry

Työeläkevakuuttajat TELA

Vakuutus- ja rahoitusneuvonta FINE

Suomen Vakuutusmeklariliitto ry

Vakuutusväen liitto VvL ry

Tapaturmavakuutuskeskus TVK

TIEDOKSI

Sosiaali- ja terveysministeri Aino-Kaisa Pekonen

Valtiosihteeri Saila Ruuth

Erityisavustaja Juho Orjala

Erityisavustaja Jiri Sironen

Erityisavustaja Hanna Hänninen

Kansliapäällikkö Päivi Sillanaukee

STM Kirjaamo

Hankeikkuna